Curro se wins val weens Covid-uitdagings | Netwerk24
Deur Hanlie Stadler 02 Februarie 2021 12:45
Curro het in die tweede helfte van 2020 meer as 4% van sy leerlinge verloor en agterstallige skoolgeld het skerp gestyg.
Dié faktore, wat aan die Covid-19-pandemie toegeskryf word, het vir die eerste keer in jare 'n daling in die privateskolegroep se wins meegebring.
Curro besit benewens die gelyknamige skole onder meer Meridian- en Castle-skole.
Die maatskappy sê in 'n handelsverklaring sy herhalende wesensverdienste per aandeel gaan met tussen 18% en 30% val, en sy wesensverdienste per aandeel met tussen 35,2% en 43,5%.
Sy verdienste per aandeel gaan negatief wees, op tussen -5c en -9c, teenoor verlede jaar se positiewe 48,1c.
Al die syfers is vir die boekjaar tot einde Desember, teenoor die syfers van 2019.
Curro se aandeelprys het teen 12:00 met byna 6% tot R10,36 gedaal nadat die mark oor sy winsdaling ingelig is. Die aandeel het die afgelope jaar reeds met 34% geval.
Die daling in kernwesensverdienste sluit 'n ommekeer in belasting van R53 miljoen in 2019 in, asook R8 miljoen in 2020 vir 'n verkryging.
Die maatskappy het ook verlede jaar R202 miljoen se afskrywings gedoen omdat van sy skole se opbrengs laer was.
In sy verklaring oor die verwagte resultate sê Curro hy moes baie groter voorsiening vir swak skuld maak. Die voorsiening vir 2020 was R63 miljoen méér as in 2019.
Die jaar het nie goed begin vir Curro nie. Skole het op 15 Januarie heropen vir klasonderrig, maar is kort daarna weer weens strenger Covid-19-regulasies gesluit. Die skool is wel toegelaat om op 1 Februarie sy deure te heropen.
Hoewel onderrig baie gou weer aanlyn beweeg het, het die skielike sluiting die registrasie van leerlinge vir die nuwe akademiese jaar ontwrig. Curro beskryf registrasies in dié stadium net as "bevredigend onder die huidige omstandighede".
Die groep se resultate word op 17 Maart verwag.
Meer oor: Curro | Inperking | Covid-19 | Skole | Onderrig | Private Skole | Staat Van Inperking | Koronavirus